**Informatīvais ziņojums**

**„Par uzdevumu sniegt atbalstu energoefektivitātes pasākumu veikšanai ēkās, kurās izvietotas veselības aprūpes iestādes, sociālās mājas, izglītības iestādes un valsts pārvaldes nozaru vadošās (augstākās) iestādes”**

Informatīvajā ziņojumā sniegta informācija par Ministru kabineta 2011.gada 26.jūlija sēdes protokola Nr.45 37.§ „Rīkojuma projekts „Par emisijas kvotu sadales plānu 2008.-2012.gadam”” (turpmāk – MK prot.Nr.45 37.§) 8.punktā un Ministru kabineta 2012.gada 4.decembra sēdes protokola Nr.68 29.§ „Par Ministru kabineta 2011.gada 5.aprīļa sēdes protokollēmuma (prot. Nr.22 26.§) „Informatīvais ziņojums „Par energoefektivitātes paaugstināšanu valsts iestādēs”” 3.punktā dotā uzdevuma izpildi” (turpmāk – MK prot.Nr.68 29.§) 2.punktā noteikto uzdevumu.

**1. Pamatinformācija**

MK prot.Nr.45 37.§ nosaka Vides aizsardzības un reģionālās attīstības ministrijai (turpmāk – VARAM) izstrādāt un iesniegt Ministru kabinetā konkursu nolikumu projektus, kuru ietvaros atbalsta energoefektivitātes pasākumu veikšanu Latvijas Republikas teritorijā esošās ēkās, kurās izvietotas veselības aprūpes iestādes, sociālās mājas, izglītības iestādes un valsts pārvaldes nozaru vadošās (augstākās) iestādes.

MK prot.Nr.68 29.§ nosaka VARAM apkopot informāciju par nepieciešamā finansējuma apjomu energoefektivitātes pasākumu īstenošanai valsts īpašumā esošajās ēkās, kurās izvietotas valsts pārvaldes vadošās (augstākās) iestādes, kā arī izstrādāt un līdz 2013.gada 30.jūnijam iesniegt noteiktā kārtībā Ministru kabinetā tiesību akta projektu energoefektivitātes pasākumu īstenošanai valsts īpašumā esošajās ēkās, kurās izvietotas valsts pārvaldes vadošās (augstākās) iestādes, paredzot finansējumu no emisijas kvotu izsolīšanas instrumenta līdzekļiem.

Abi iepriekšminētie uzdevumi savstarpēji pārklājas, jo abos uzdevumos ir noteikts, ka nepieciešams sniegt atbalstu energoefektivitātes pasākumu īstenošanai valsts īpašumā esošajās ēkās, kurās izvietotas valsts pārvaldes vadošās (augstākās) iestādes.

VARAM uzdevumu izpilde saskaņā ar MK prot.Nr.45 37.§ un MK prot.Nr.68 29.§ ir jānodrošina no ieņēmumiem, ko VARAM iegūst no emisiju kvotu (turpmāk – EUA) izsolīšanas.

Papildus likuma „Par piesārņojumu” 32.2 panta 4.4 punkts nosaka, ka izsoļu ieņēmumus izmanto, lai mazinātu klimata pārmaiņas un nodrošinātu pielāgošanos klimata pārmaiņām, tai skaitā, siltumnīcefekta gāzu emisijas samazināšanai vai ierobežošanai enerģētikas, rūpniecības, transporta, lauksaimniecības un atkritumu apsaimniekošanas nozarēs, arī tādu projektu un finanšu instrumentu finansēšanai, kuru mērķis ir paaugstināt ēku vai tehnoloģisko iekārtu un transportlīdzekļu energoefektivitāti.

**2. Informācija par uzdevumu izpildi**

EUA pārdošanu VARAM uzsāka 2012.gada beigās un tā tiks turpināta vismaz līdz 2020.gadam. Taču dēļ EUA cenas krasas samazināšanās (EUA cena ir 3 reizes mazāka nekā minimālā agrāk prognozētā cena), finansējuma lielums ir būtiski mazāks nekā sākotnēji plānots. Turklāt, Eiropas Parlaments 2013.gada 16.aprīlī noraidīja priekšlikumu samazināt EUA pārpalikuma apjomu, attiecīgi uz šīs ziņas pamata EUA cena būtiski samazinājās un finansējuma apjoms no EUA pārdošanas neveidojās plānotajā apmērā. Lai arī Eiropas Parlaments 2013.gada 3.jūlijā, atkārtoti balsojot par EUA pārpalikuma apjoma samazināšanu, atbalstīja 900 miljonu EUA izsolīšanas atlikšanu uz Eiropas Savienības emisijas kvotu tirdzniecības sistēmas 3.perioda (2013.-2020.gads) vēlākajiem gadiem, tas pagaidām būtiski nav palielinājis EUA cenu, tādēļ pagaidām straujš ieņēmumu pieaugums no EUA izsolēm 2013.gadā netiek prognozēts.

Sākotnējās prognozes paredzēja, ka ik gadu no EUA pārdošanas Latvija iegūs 20 – 40 milj. LVL, taču faktiski no 2012. gada novembra līdz 2013.gada 2. oktobrim no EUA izsolīšanas iegūti 7 079 390,37 LVL.

Tomēr saistībā ar EUA izsolīšanas atlikšanu tiek sagaidīts, ka EUA cena pieaugs pēc tam, kad oficiāli tiks veikti grozījumi Eiropas Parlamenta un padomes direktīvā 2003/87/EK (2003.gada 13.oktobris), kas precizēs noteikumus par siltumnīcefekta gāzu emisijas kvotu izsoļu grafiku. Tādēļ tiek plānots, ka ieņēmumu apmērs no EUA izsolēm varētu pieaugt, sākot ar 2014.gadu.

Ņemot vērā nepietiekamo finansējuma apjomu, kā arī konkrētajā brīdī konstatēto finansējuma pieejamību Klimata pārmaiņu finanšu instrumenta ietvaros, tika izvērtēta iespēja nodrošināt energoefektivitātes pasākumu finansēšanu daļā no MK prot.Nr.45 37.§ 7.1.punktā minētajām ēkām. Plānotās izmaiņas par atbalsta sniegšanu Klimata pārmaiņu finanšu instrumenta ietvaros tika skaņotas ar starptautiskajiem partneriem, ar kuriem ir noslēgti līgumi par noteiktā daudzuma vienību pārdošanu un kuri neiebilda pret finansējuma atlikumu izmantošanu turpmākiem energoefektivitātes pasākumu veikšanas mērķiem. Attiecīgi tika veikti grozījumi Ministru kabineta 2012.gada 14.augusta noteikumos Nr.559 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai” nolikums” (turpmāk – noteikumi Nr.559), kas stājās spēkā 2013.gada 14.jūnijā. Noteikumi Nr.559 paredz energoefektivitātes pasākumu veikšanas aktivitātes Latvijas Republikas teritorijā esošās ēkās, tajā skaitā ārstniecības iestādēs un izglītības iestādēs**.**

Attiecībā uz atbalsta sniegšanu energoefektivitātes pasākumu veikšanai ēkās, kurās izvietotas valsts pārvaldes nozaru vadošās (augstākās) iestādes, informējam, ka pieņemot to, ka vidējās renovācijas izmaksas ir aptuveni 100 Ls uz 1 m2, tad no šobrīd iegūtā finansējuma (7 079 390,37LVL) varētu nosiltināt ēkas ar aptuveno kopplatību 70 794m2. Platību salīdzināšanai informējam, ka, piemēram, ēku kompleksā Rīgā, Smilšu ielā 1, platību 21 778,15 m2 apmērā aizņem Finanšu ministrija, Valsts ieņēmumu dienests, Valsts kase, Centrālā finanšu un līgumu aģentūra. Ņemot vērā iepriekšminēto, VARAM uzskata, ka no EUA pārdošanas iegūtais finansējums šobrīd nav pietiekams, lai organizētu atklātu konkursu projektu atlasei finansiāla atbalsta iegūšanai energoefektivitātes pasākumu veikšanai ēkās, kurās izvietotas valsts pārvaldes nozaru vadošās (augstākās) iestādes. Tā rezultātā konkursa nolikums, kas paredzētu šādu konkursu rīkošanu šobrīd nav izstrādāts. Turklāt energoefektivitātes pasākumu veikšanai ēkās, kurās izvietotas valsts pārvaldes nozaru vadošās (augstākās) iestādes un sociālās mājas, nav iespējams paredzēt atbalsta sniegšanu arī Klimata pārmaiņu finanšu instrumenta ietvaros, jo to ierobežo noteiktā daudzuma vienību pirkuma līguma finansējuma izmantošanas termiņi, proti, nav iespējams nodrošināt jaunu projektu konkursu nolikumu sagatavošanu, projektu konkursu izsludināšanu, projektu iesniegumu vērtēšanu, kā arī projektu īstenošanu, lai finansējumu izmantotu noteiktā daudzuma vienību pirkuma līgumu noteiktajos termiņos.

Papildus informējam, ka VARAM šobrīd izstrādā koncepciju par EUA pārdošanas iegūtā finansējuma izmantošanas iespējām, kas tiks izmantots par pamatu EUA izsoļu instrumenta izveidei, kura ietvaros varētu paredzēt atbalstu energoefektivitātes pasākumu veikšanai ēkās, kurās izvietotas valsts pārvaldes nozaru vadošās (augstākās) iestādes un sociālajās mājās. Tomēr jāņem vērā, ka arī šajā gadījumā kā ierobežojošais faktors ir finansējuma apjoms, kas tiks iegūts no EUA pārdošanas.

Vides aizsardzības un

reģionālās attīstības ministrs E. Sprūdžs

Vīza: valsts sekretāra p.i.

administrācijas vadītājs G. Kauliņš

21.10.2013. 16:18

906

G. Zustenieks

Tālr. 67026497

e-pasts: [gusts.zustenieks@varam.gov.lv](mailto:gusts.zustenieks@varam.gov.lv)